Komisijos reglamentas (EB) Nr. 331/1999
1999 m. vasario 12 d.
iš dalies keičiantis Reglamento (EB) Nr. 2629/97 nuostatas dėl pasų, naudojamų pagal galvijų identifikavimo ir registravimo sistemą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. balandžio 21 d. Tarybos reglamentą (EB) Nr. 820/97 [1], nustatantį galvijų identifikavimo ir registravimo sistemą ir jautienos bei jos produktų ženklinimą etiketėmis, ypač jo 10 straipsnio b punktą,
kadangi Komisijos reglamentas (EB) Nr. 2629/97 [2] su paskutiniais pakeitimais, padarytais Reglamentu (EB) Nr. 2194/98 [3], nustato išsamias prie ausų tvirtinamų įsagų, valdų registrų bei pasų, naudojamų pagal galvijų identifikavimo ir registravimo sistemą, taisykles;
kadangi tikslinga atsižvelgti į valstybių narių nurodytus sunkumus, susijusius su informacija, numatyta galvijų, gimusių iki 1998 m. sausio 1 d., pasuose;
kadangi tikslinga nustatyti, kad tam tikros informacijos nurodymas galvijų, gimusių iki 1998 m. sausio 1 d., pasuose yra neprivalomas, o pasirinktinis; kadangi ši nukrypti leidžianti nuostata neturėtų kelti abejonių dėl tokios informacijos nurodymo būtinumo galvijų, gimusių valstybės narės teritorijoje, kai toks reikalavimas yra numatytas jos nacionalinėse taisyklėse;
kadangi Reglamentas (EB) Nr. 2629/97 turėtų būti atitinkamai pakeistas;
kadangi šiame reglamente numatytos priemonės atitinka Europos žemės ūkio orientavimo ir garantijų fondo komiteto nuomonę,
PRIĖMĖ ŠĮ REGLAMENTĄ;
1 straipsnis
Reglamento (EB) Nr. 2629/97 6 straipsnis papildomas šia 4 dalimi:
"4. Nukrypstant nuo 1 dalies a punkto, informacija, numatyta Direktyvos 64/432/EEB 14 straipsnio 3 dalies C punkto 1 papunkčio antroje ir penktoje įtraukose, galvijų, gimusių iki 1998 m. sausio 1 d., pasuose yra neprivaloma. Šioje dalyje numatyta nukrypti leidžianti nuostata įsigalioja nepažeidžiant pareigos nurodyti minėtą informaciją galvijų, gimusių valstybės narės teritorijoje, kai tos reikalavimas yra numatytas jos nacionalinėse taisyklėse, pasuose. Valstybės narės viena kitai ir Komisijai praneša taisykles, taikomas šioje straipsnio dalyje minėtai informacijai."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. vasario 12 d.